CPFจ่อขาย  หุ้นกู้ล็อตใหญ่ ดอกสูง5.3%
CPF ขายหุ้นกู้รวดเดียว 1.5 หมื่นล้าน จ่ายดอกเบี้ย 4.60-5.30% นำเงินคืนหนี้ลุยธุรกิจด้านทริสแจกเครดิต AA-
19 ก.ค. 2555

CPF ขายหุ้นกู้รวดเดียว 1.5 หมื่นล้าน จ่ายดอกเบี้ย 4.60-5.30% นำเงินคืนหนี้ลุยธุรกิจด้านทริสแจกเครดิต AA-
บริษัท ทริส เรทติ้ง ประกาศคงอันดับเครดิตองค์กรและหุ้นกู้ไม่มีประกันชุดใหม่ วงเงิน 1.5 หมื่นล้านบาท ของบริษัท เจริญโภคภัณฑ์อาหาร (CPF) ที่ระดับ “AA-” โดยแนวโน้มยังคง “Stable” หรือ “คงที่” บริษัทจะนำเงินที่ได้จากการออกหุ้นกู้ชุดใหม่ไปใช้ชำระหนี้และลงทุนตามแผน
ทั้งนี้ อันดับเครดิตสะท้อนถึงสถานะความเป็นผู้นำของบริษัทในธุรกิจเกษตรอุตสาหกรรมและอาหาร ตลอดจนการมีสินค้าและตลาดที่หลากหลาย ความสำเร็จของกลยุทธ์ที่เน้นผลิตภัณฑ์อาหารพร้อมบริโภค และการขยายธุรกิจในต่างประเทศ อย่างไรก็ตาม การพิจารณาอันดับเครดิตยังคำนึงถึงความผันผวนของราคาผลิตภัณฑ์ฟาร์ม ความเสี่ยงต่อการระบาดของโรค ต้นทุนวัตถุดิบธัญพืชที่สูงขึ้น และความเสี่ยงจากการเปลี่ยนแปลงอัตราภาษีนำเข้าของประเทศผู้นำเข้าสินค้า
ขณะที่แนวโน้มอันดับเครดิต “คงที่” สะท้อนว่าบริษัทจะยังคงสามารถรักษาสถานะผู้นำในธุรกิจเกษตรอาหารที่มีการเปลี่ยนแปลงตลอดเวลาเอาไว้ได้ และคาดว่า CPF บริษัทจะรักษาอัตราส่วนเงินกู้รวมต่อโครงสร้างเงินทุนให้อยู่ในระดับ 50% ในขณะที่มีการขยายตัวเพื่อสร้างการเติบโตตามแผนงาน 
รายงานข่าวจาก CPF ระบุว่า หุ้นกู้วงเงิน 1.5 หมื่นล้านบาท แบ่งเป็น 3 ชุด ชุดแรกวงเงิน 6,000 ล้านบาท อายุ 7 ปี จ่ายดอกเบี้ย 4.60% ชุด 2 วงเงิน 4,000 ล้านบาท อายุ 10 ปี จ่ายดอกเบี้ย 4.81% และชุด 3 วงเงิน 5,000 ล้านบาท อายุ 20 ปี จ่ายดอกเบี้ย 5.30% จะขายประชาชนทั่วไปวันที่ 26 ก.ค.-1 ส.ค.นี้